ፀረ ሰላም ኃይሎች የጠሩትን ህገ ወጥ ሰልፍ ባለመቀበል ላሳዩት አጋርነት የላቀ አድናቆት እንዳለው ፖሊስ አስታወቀ 
 ደቡብ ወሎና ኦሮሞ ብሔረሰብ አስተዳደር ዞን ከተሞች የሚገኙ የሕብረተሰብ ክፍሎች ፀረ ሰላም ኃይሎች የጠሩትን ህገወጥ ሰልፍ ባለመቀበል ላሳዩት የሰላም አጋርነት የላቀ አድናቆት እንዳለው ፖሊስ አስታወቀ።የደሴ ከተማ ፖሊስ እንደገለጸው፤ፀረ ሰላም ኃይሎች በደሴና በአካባቢው በሚገኙ ከተሞች ህገ ወጥ ሰልፍ እንዲካሄድ በማሕበራዊ ድረ ገጾች የተለያዩ አፍራሽ ቅስቀሳዎች ቢያካሂዱም ሰላም ወዳዱ የአካባቢው ሕዝብ በሰልፉ ባለመውጣት ታላቅነቱን አስመስክሯል፡፡የከተማው አስተዳደር ፖሊስ መምሪያ የሕዝብ ግንኙነት ዋና የሥራ ሂደት አስተባባሪ ኮማንደር ከበደ በሽር እንደገለጹት፤በየደረጃው የሚገኙ የመንግስት አመራሮች ከሕብረተሰቡ ጋር ግልጽ ውይይት አካሂደዋል።በዚህም ሕዝቡ ችግሮችን በሰላማዊ መንገድና በውይይት ለመፍታት ዝግጁነት ማሳየቱን ገልጸው፤ ይህንም ሰልፍ ባለመውጣት በተግባር በማረጋገጥ ላሳየው ጨዋነት ያላቸውን  አድናቆት ገልጸዋል፡፡የኮምቦልቻ ከተማ ፖሊስ ጽህፈት ቤት ኃላፊ ዋና ኢንስፔክተር ያለለት ዘገዬም ከማለዳ ጀምሮ በከተማዋ ምንም ዓይነት የጸጥታ ችግር እንዳልነበር አስታውቀዋል፡፡"ቀደም ሲል ከሕብረተሰቡ ጋር በተደረገ ውይይት ድብቅ አጀንዳ ያላቸው የጥፋት ኃይሎች በሚያስተላልፏቸው የአመጽ ጥሪ በመሳተፍ በሕይወትና በንብረት ላይ ጉዳት እንዲፈጠር ፍላጎት እንደሌለው የገለጸው ሕዝብ በተግባር ሰላም ወዳድነቱን አረጋግጧል" ብለዋል፡፡ከሕዝቡ ጋር በተደረገው ውይይት የቅሬታ ምንጭ የነበሩ አሰራሮች በግልጽ ተነስተው የጋራ መግባባት ላይ መደረሱ ለአካባቢው ሰላምና መረጋጋት ትልቅ ሚና መጫወቱንም ኢንስፔክተሩ አስረድተዋል፡፡በተያያዘ ዜና በቃሉ ወረዳ በሚገኙ ደጋን፣ ገርባና ሀርቡ ከተሞች ምንም ዓይነት የጸጥታ ችግር እንደሌለ የወረዳው ፖሊስ ጽህፈት ቤት ኃላፊ ኮማንደር ደረጀ ረታ አረጋግጠዋል፡፡በኦሮሞ ብሔረሰብ አስተዳደር ዞን በሚገኙት ባቲ፣ ጨፋ፣ ቦራ፣ ሰምበቴና ከሚሴ ከተሞችም እንዲሁ ምንም ዓይነት የጸጥታ ስጋት ሳይፈጠር መዋሉን የገለጹት ደግሞ የዞኑ ፖሊስ መምሪያ ኃላፊ ዋና ኢንስፔክተር ጀማል ብሩ ናቸው፡፡ዋና ኢንስፔክተሩ በተለይ የሃይማኖት አባቶችና እድሮች በፀረ ሰላም ኃይሎች የሚተላለፈው የጥፋት ተልዕኮ እውን እንዳይሆን ላደረጉት እንቅስቃሴ ምስጋናቸውን አቅርበዋል።በከተሞቹም ከማለዳ ጀምሮ የተለመደው እንቅስቃሴ በሰላማዊ መንገድ ሲካሄድ መቆየቱንም ኢንስፔክተር ጀማል አመልክተዋል፡፡ በደሴ ከተማ አንዳንድ የሸቀጣ ሸቀጥና የኤሌክተሮኒክስ ሱቆች የእረፍት ቀን ከመሆኑ ጋር ተያይዞ ከመዘጋታቸው በስተቀር በከተማዋ የተለመደው ማህበራዊ የግብይት ሂደት መስተዋሉን ለመዋቅ ተችሏል ፡፡